section_heading: Izbor za papu
paragraph_text: Nakon vrlo kratkog pontifikata pape Marcela II., koji je umro 1. svibnja 1555. godine, nakon samo 22 dana pontifikata, konklave su započele 15. svibnja i u njima je sudjelovalo svih 56 živućih kardinala. Ozračje je bilo vrlo napeto, jer su se pojavile glasine da će francuska vojska, koja je bila stacionirana u Italiji, i trupe cara Karla V., koje je predvodio firentinac Pietro Strozzi, umarširati u Rim i prisiliti kardinale da glasuju po željama njihovih vladara. Pošto su obje vojske opozvane, kardinali su mogli bez straha početi s glasovanjem. Nakon više neuspjelih glasovanja, nijedan kardinal nije dobio potrebnu dvotrećinsku većinu za izbor. Tada je komornik Guido Ascanio Sforza predložio kandidaturu sedamdeset osam godina starog dekana Kardinalskog zbora Gian Pietra Carafu, i uspio uvjeriti ostale kardinalne frakcije. Stoga su Carafu podržale i francuska i talijanska frakcija, ali bez obzira na to nedostajala su tri glasa da bi se postigla potrebna većina. Kardinal de la Cueva y Toledo oštro se usprotivio i naglasio da car Karlo V. nije dao podršku Carafinoj kandidaturi, iako su neki kardinali povezani s carem glasali u korist Carafe. Carafa je tada aklamacijom izabran 23. svibnja 1555. i odlučio se za ime Pavao IV. u znak sjećanja na svog prethodnika Pavla III.